《次临封八景韵二首 其二 灵洲渔唱》
明代·陈道蕴

渔舟泛泛倚长洲，欸乃数声古渡头。向夕风微天籁寂，一江露冷苇萧秋。

惯乘巨浪朝朝险，无碍平波日日流。堪笑汉军机太巧，而今空付笠蓑游。

作者简介：陈道蕴，封川（今广东封开县）人。明熹宗天启间贡生。事见明方尚祖修、清胡璿续修康熙《封川县志》卷二一。